O'qqa tutilgan Donetsk, ukrainalik veteranlarga pul beradigan Putin va haykali olib tashlangan Pushkin

Rossiya qo'shinlarining Ukraina hududlariga bostirib kirishi ortidan boshlangan urush 24 fevraldan buyon davom etmoqda. Quyida 30 aprel kuni sodir bo'lgan mojaroga aloqador asosiy yangiliklarni taqdim etamiz.
Ukrainadagi urush paytida jami 6 ming 134 nafar tinch aholi halok bo'lgan yoki yaralangan. Bu haqda Birlashgan Millatlar Tashkiloti xabar berdi.
Ma'lumotlariga ko'ra, 29 aprel holatiga tinch aholi vakillaridan 2 ming 899 kishi halok bo'lgan, yana 3 ming 235 kishi yaralangan.
AQSh Mudofaa vazirligi matbuot kotibi Jon Kirbi Rossiya prezidenti Vladimir Putinning Ukraina bo'yicha harakatlarini “shafqatsiz” va “korruptsion” deb atadi.
“Ba'zi suratlarga qarab, har qanday ehtiyotkor, jiddiy, yetuk rahbar bunday qila olishini tasavvur qilish qiyin. Shuning uchun men uning psixologiyasi haqida gapira olmayman, lekin menimcha, biz hammamiz uning buzuqligi haqida gapirishimiz mumkin”, — degan Pentagon vakili brifingda.
Kirbining qo'shimcha qilishicha, Ukrainadagi natsizmga qarshi kurash haqidagi bayonotlar Rossiya harbiylari qilayotgan ishlarga mos kelmaydi. “Bu ritorikani uning Ukrainada qilayotgan ishlari bilan bog'lash qiyin: begunoh odamlarning boshiga o'q uzilmoqda, qo'llari orqasiga bog'langan, homilador ayollar o'ldirilmoqda, shifoxonalar bombardimon qilinmoqda. Aytmoqchimanki, bu shunchaki vijdonsizlik” — degan AQSh Mudofaa vazirligi vakili.
Rossiyaning AQShdagi elchisi Anatoliy Antonov Jon Kirbining nutqini sharhlab, Pentagon vakili “qo'pol haqoratlarga berilib, amerikalik zobitning qadr-qimmatini yo'qotdi”, —degan.
Ukrainaning Donetsk viloyati Rossiya armiyasi tomonidan o'qqa tutilishi natijasida bir sutkada to'rt nafar tinch aholi vakili, jumladan bir nafar bola halok bo'ldi. Bu haqda Donetsk viloyati politsiyasi xabar berdi.
Departament, shuningdek, sakkiz nafar tinch aholi, jumladan, bolalar yaralanganini qayd etgan. Ta'kidlanishicha, 12 ta aholi punkti o'qqa tutilgan bo'lib, jami 36 ta fuqarolik ob'ekti, jumladan maktab, shifoxona va turar-joy binolari zarar ko'rgan.
Rus qo'shinlari tomonidan qo'lga olingan Berdyansk shahrida pensiya va ish haqini rublda berishga o'tishga tayyorgarlik ko'rilmoqda. Bu haqda “BBC” xabar berdi.
Nashr avvalroq Rossiyadan kelgan harbiylar Ukraina bayroqlarini olib tashlab, harbiy komendantlarni tayinlab, grivnani rublga almashtirishga urinayotgani haqida xabar bergandi.
Anjelina Joli Ukrainaning Lvov shahriga kelgani aytilmoqda. Aktrisaning shaharda yurgani aks etgan tasvirlar ijtimoiy tarmoqlarda tarqaldi.
Videolarda Joli qahvaxonalardan biriga kirgani va odamlar bilan gaplashayotganini ko'rish mumkin. Ma'lumot o'rnida, aktrisa Birlashgan Millatlar Tashkilotining qochqinlar masalasi bo'yicha elchisi hisoblanadi.
Rossiya “Ukraina nazorati ostidagi” hududlarda yashayotgan “Ulug' Vatan” urushi faxriylariga 10 ming rubldan pul tarqatadi. Bu haqda “RBK” xabar berdi.
Qayd etilishicha, mamlakat rahbari Vladimir Putin bu bo'yicha tegishli farmonni imzolagan.
Ukrainaning Chernigov shahridagi Aleksandr Pushkin haykali demontaj qilindi. Bu haqda “Strana” xabar berdi.
Ma'lum qilinishicha, haykalni olib tashlash ishlari politsiya nazorati ostida mudofaa kuchlari tomonidan amalga oshirilgan.
Shoirning byusti saqlash uchun mahalliy muzeyga topshirilgan. Yodgorlik Chernigov markazidagi bog'lardan birida 121 yil davomida o'z o'rnida turgan.